
A gázel műfaji és kulturális kódjai Arany János és Federico García Lorca költészetében

Kulcsszavak: Arany János, Federico García Lorca, gázel, műfajelmélet
A kutatás fő célja azonosítani és elemezni a perzsa-arab eredetű gázel műfaji és kulturális kódjait. Az műfajelméleti rész áttekintést nyújt a gázel legfontosabb sajátosságairól, és röviden bemutatja interkulturális adaptációit az európai irodalomban. Az elemzés középpontjában két gázel áll: az egyik Arany János Ghazel című szövege, a másik Federico García Lorca Gázel a sötét halálról című költeménye. Habár a gázel nem honosodott meg a magyar irodalomban, és Spanyolországban sem volt széles körben elterjedt forma, a két szerző között pedig sem kronológiai, sem térbeli vagy kauzális kapcsolat nincs, a két mű mégis hasonló üzenetet közvetít.

Arany Ghazele 1858-ban jelent meg az Üstökösben, azonban cím nélkül, A poloska című, szintén perzsa-arab eredetű makáma részeként. 1867-ben, az Arany által szerkesztett összkiadásba már saját címmel került be. Emiatt a Ghazelt érdemes a makáma részeként, illetve attól függetlenül is, többes kódolású szövegként elemezni.

García Lorca Tamarit-kert (Diwán del Tamarit) kötete posztumusz kiadásban lát napvilágot, 1940-ben, benne tizenkét gázellel és kilenc kaszídával. A Gázel a sötét halálról elemzése megmutatja, hogy a granadai szerző miként újította meg formailag a műfajt, anélkül, hogy annak belső strukturális sajátosságáról lemondott volna, és miként kapcsolódott a műfaj révén hazája arab kulturális örökségéhez.
 



